# **DECIZIA ETAPEI DE ÎNCADRARE**

## Nr. din .2019

**(PROIECT)**

Ca urmare a solicitării de emitere a acordului de mediu adresate de **JUDETUL SĂLAJ**, cu sediul în județul Sălaj, mun. Zalău, P-ța 1 Decembrie 1918, nr. 12, înregistrată la APM Salaj cu nr. 517 din 23.01.2019, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 08.04.2019, că proiectul: **REABILITARE DJ 109R, DN 1G (CHENDREA) – GĂLPÎIA – ROMITA (DJ 108A), KM 0+000-8+600*,*** propus a fi amplasat în jud. Sălaj, com. Bălan, Românași, loc. Chendrea, Gălpîia, Romita, DJ 109R,

**nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă.**

Justificarea prezentei decizii:

**I.** Motivele pe baza cărora s-a stabilit necesitatea neefectuării evaluării impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2, pct. 13, lit. a) – orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau a fi în curs de a fi executate, care pot avea efecte semnificative negative asupra mediului;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune realizarea următoarelor lucrări:

Traseul studiat începe de la intersecţia cu drumul naţional DN1G în localitatea Chendrea, în zona km 43+650 stânga, străbate localitatea Gălpîia şi se termină la intersecția cu drumul DJ108A, în localitatea Romita.

Datorită stării tehnice actuale a drumului județean DJ108R km 0+000-8+600 și a podului de la km 8+190, s-a stabilit necesitatea reabilitării acestuia, prin ranforsarea/realizarea unei structuri rutiere noi, asigurarea scurgerii eficiente a apelor din precipitații (amenajare șanțuri, podețe), amenajarea intersecțiilor cu drumurile laterale, accese, amenajări pentru siguranța circulației. Sunt prevăzute măsuri specifice pentru consolidarea versanților în zonele cu instabilități (km 0+900-1+930; 1+800 - 1+840; 3+435 - 3+455; 4+015 - 4+180; 4+520-4+620), constând în structuri de sprijin, lucrări de consolidare cu minipiloți, material granular armat cu geogrile, drenuri longitudinale și transversale, funcție de situație. Podul de la km 8+190 va necesita lucrări de reparații, care se vor executa pe jumătate de cale (pe o bandă) nefiind necesară întreruperea circulației sau devierea acesteia pe rute ocolitoare.

Drumul reabilitat va avea caracteristicile unui drum județean de clasă tehnică IV:

− platforma drumului: 8.00m;

− parte carosabilă: 6.00m;

− acostamente 2x (0.75.-1.0);

− benzi de încadrare: 2x0.25m.

Podul de la Km 8+190 va avea următoarele caracteristici:

− parte carosabilă: 6.80m;

− trotuare: 2x1m.

Traseul proiectat se suprapune peste cel existent. Având în vedere că partea carosabilă nu are lățimi suficiente, iar supralărgirile curbelor lipsesc în mare parte, sunt necesare lucrări de lărgire, încadrând platforma proiectată cât mai aproape de limitele actuale, în ampriza existentă.

La proiectarea în profil longitudinal s-a urmărit corectarea profilului existent al drumurilor, astfel încât să țină seama de scurgerea apelor de pe platforma drumului precum și de asigurarea acceselor la proprietăți.

Pe sectoarele pe care este necesar, se vor proiecta drenuri longitudinale şi transversale, în vederea îndepărtării apelor de infiltraţie din corpul drumului. Se vor amenaja dispozitive pentru dirijarea controlată a apelor de pe văile existente spre podețele reparate/înlocuite/noi. Se vor repara şi decolmata podeţele existente sau se vor înlocui, în funcție de necesitate, astfel încât să fie asigurată scurgerea apelor în mod eficient şi gabaritul podețelor să corespundă caracteristicilor drumului. Se vor amenaja podeţe noi, dacă este cazul, astfel încât să fie asigurată funcţionalitatea sistemului de colectare şi scurgere a apelor.

La podețul de la Km 6+138 (refăcut relativ recent), se recomandă aplicarea unor măsuri suplimentare pentru aducerea acestuia la parametri funcționali. Aceste măsuri vor consta din:

• decolmatarea albiei, realizarea unor lucrări de reparații la aripi, amenajarea radierului, realizarea unui pinten din beton, înlocuirea parapetului pietonal.

Intersecția cu drumul național 1G la km 0+000 respectiv cu drumul județean DJ108A km 8+600 se va amenaja în conformitate cu valorile de trafic recenzate pe fiecare arteră de circulație, corelată cu cerințele impuse de administratorii acestora. Amplasamentul intersecției cu DN1G este pe un sector în curbă la Km 43+360, în extravilanul localității Chendrea. Amenajarea intersecției nu va afecta drumul național DN 1G, racordul cu drumul județean fiind proiectat până la marginea carosabilului drumului național, racordarea realizându-se la cotele existente. S-a amenajat o insula de separare a fluxurilor. Insula de dirijare se va amenaja pe o lungime de 7,30 m, completată cu o zonă de marcaj de minim 15 m lungime. Pentru asigurarea virajului spre dreapta dinspre direcţia Jibou de pe drumul național DN 1G, s-a proiectat o pană de racordare, cu lățime variabilă de la 3,5 m la 5,5 m, urmată de o racordare circulară cu o rază de 20 m la carosabilul drumului județean. Pentru asigurarea lăţimilor impuse este necesară realizarea unor lucrări de lărgire a platformei drumului județean prin casete de lărgire de lăţime variabilă pe lungimea racordului.

Accesul din drumul județean în drumul național DN 1G se va realiza prin racordare directă proiectată cu o rază de 20 m.

Intersecția cu DJ 108A se va amenaja prin racordare directă cu raze de 8 - 9 m.

Intersecţiile cu drumurile laterale şi cu străzile existente în intravilanul localităţii se vor racorda la noul carosabil proiectat (cu asigurarea elementelor de gabarit aferente încadrării fiecărui drum), asigurând continuitatea scurgerii apelor prin amenajarea de podeţe tubulare, acolo unde acestea sunt necesare. Amenajările racordărilor cu drumurile laterale vor respecta limitele de proprietate ale drumului județean.

În vederea asigurării continuității scurgerii apelor pluviale din dreptul acceselor către proprietăți se recomandă amenajarea intrărilor către imobilele învecinate fie cu podețe din tuburi, fie prin intermediul rigolelor carosabile. Accesele existente spre taluzul de rambleu se vor racorda la cotele rezultate la platforma drumului. Structura rutieră pe accese se va realiza cu asfalt, pavaj sau materiale granulare, în funcție de fiecare amplasament în parte.

S-au prevăzut 2 stații de autobuz. Stațiile vor fi amenajate cu structura rutieră nouă adoptată pentru carosabil.

Se vor amenaja trotuare pe sectoarele din intravilan, pe o lungime de 1005 m, acolo unde spațiul existent permite. Pentru protecţia persoanelor cu handicap locomotor, traversările pentru pietoni s-au amenajat cu rampe de acces cu pantă.

După finalizarea lucrărilor pentru amenajarea carosabilului se vor monta indicatoare rutiere şi se vor realiza marcaje, longitudinale şi transversale.

Se vor înlocui parapetele degradate şi se vor monta parapete noi în zonele periculoase. Condiţiile de amplasare şi tipul de parapet vor respecta prevederile normelor în vigoare.

Lucrările la pod vor cuprinde:

- lucrări la infrastructură și amenajare albie: curățarea și degresarea suprafețelor, cămășuirea elevațiilor culeelor, pilelor și aripilor; amenajarea banchetelor și a riglelor pentru rezemarea noilor grinzi; reparații ale suprafeței văzute a fundațiilor și protejarea zonei din vecinătatea acestora cu anrocamente sau saltea din gabioane.

Se prevede realizarea unui prag de fund din beton armat, în aval de cel existent. Pentru protejarea pragului se vor executa amonte și aval de acesta umplutură din anrocamente.

Mai sunt necesare lucrări precum: eliminarea insulelor formate de depuneri în dreptul pilelor; curățirea de vegetație a albiei; amenajarea de scări de acces și casiuri.

- lucrări la suprastructură: înlocuirea grinzilor marginale; decaparea căii pe pod până la nivelul superior al grinzilor și turnarea unei placi de suprabetonare odată cu placa pe noile grinzi și cu refacerea grinzilor de parapet și a trotuarelor; execuția găurilor de aerisire la intradosul fâșiilor cu goluri; remedierea suprafeței betonului și protejarea prin tratarea cu vopsea de protecție a intradosului grinzilor; dispunerea unor guri de scurgere; așternerea unei hidroizolații performante, protejarea acesteia și realizarea unei îmbrăcăminți asfaltice pe pod; montarea unor noi parapete pietonale și de protecție (tip bordură înaltă); montarea unor dispozitive de acoperire a rosturilor de dilatație pentru oprirea infiltrațiilor la nivelul banchetelor de rezemare.

Instalația de apă care este ancorată de parapet aval de pod, se va reloca pe structura reabilitată, în conformitate cu acordul deținătorilor acestora. În timpul execuției lucrărilor se vor lua măsurile necesare pentru a nu avaria instalația de apă ancorată.

După realizarea lucrărilor propuse se va asigura racordul cu partea carosabilă existentă. Profilele longitudinale vor fi racordate la cotele existente, asigurând accesul şi deplasarea pietonilor, inclusiv a persoanelor cu deficienţe locomotorii.

b2) cumularea cu alte proiecte existente şi/sau aprobate: - nu este cazul;

b3) utilizarea resurselor naturale, în special a solului, a terenurilor, a apei şi a biodiversităţii: în perioada de execuţie se vor folosi cantităţi de agregate naturale - se livrează pe amplasament de către producător și se depozitează în depozite deschise, dimensionate în funcţie de cantitatea necesară şi de eşalonarea lucrărilor; apa - folosită la diferite procese tehnologice (curăţarea suprafeţelor, udarea suprafeţelor ş.a.).

Lucrările se efectuează în principal pe traseului drumului existent, pe domeniul public. Dacă vor apărea eventuale ocupări temporare de teren datorate lucrărilor de execuţie, terenurile respective vor fi restituite proprietarilor in starea iniţială.

Căile de acces reprezintă un factor de fragmentare a habitatelor şi de incidenţă asupra speciilor de faună, prin trafic, emisii de noxe, zgomot, vibraţii etc. Dat fiind faptul că drumul există de mai multă vreme, este probabil ca speciile să fie limitat afectate, acestea fiind prezente la distanţă de zona drumului. Impactul lucrărilor trebuie apreciat ţinându-se cont și de potenţialul adaptiv al ecosistemelor la acţiunea unor presiuni antropice preexistente. Se apreciază că perimetrul analizat corespunde, în prezent, unor ecosisteme antropizate şi acestea nu vor fi afectate semnificativ.

b4) cantitatea şi tipurile de deşeuri generate/gestionate: conform Legii nr. 211/2011 (r1), privind regimul deşeurilor, cu modificările și completările ulterioare: - în perioada de execuţie a proiectului vor rezulta deşeuri de la executarea lucrărilor de terasamente, pietrişul, pământul, elemente de beton degradate care, vor fi colectate selectiv și se vor valorifica/elimina numai prin operatori economici autorizați;

Lucrări necesare organizării de șantier:

Exploatarea obiectivului de investiţie nu presupune necesar de utilităţi.

Organizarea de şantier ca amplasament, soluţii, dotări, constituie atribuţia și răspunderea antreprenorului general. Organizarea de şantier va fi analizată şi fixată de către constructorul care va câştiga licitaţia de execuţie. Astfel, antreprenorul este cel care va asigura utilităţile necesare pe durata execuţiei lucrărilor.

Beneficiarul lucrării va urmări ca în caietele de sarcini pentru realizarea proiectelor să fie cuprinse măsurile de protecţia mediului specifice şantierelor, iar pe timpul execuţiei să fie respectate întocmai prevederile proiectului.

Obiectivul de investiție este drumul județean DJ109R, care va fi utilizat și ca drum de acces. Nu apar căi noi de acces şi nu vor fi modificate cele existente.

După finalizarea etapei de execuţie și dezafectarea organizării de şantier, constructorul va preda beneficiarului zona curată. După finalizarea lucrărilor de reabilitare, constructorul are obligația refacerii mediului natural.

b5) poluarea şi alte efecte negative: reabilitarea drumului DJ109R și podului are efecte benefice asupra populației, prin sporirea siguranței și confortului în transport, cu un impact pozitiv asupra sănătății și confortului psihic al populației.

Impactul asupra celorlalte elemente este nesemnifiactiv, având în vedere că lucrările se desfășoară în zonă antropizată, pe zona drumului deja existent. Toți factorii implicați pot fi afectați în mică măsură doar pe perioada execuției, fără urmări ireversibile.

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: va exista un impact negativ, de o anumită durată, în perioada de execuţie, prin mărirea traficului greu în zonă, prin zgomotul produs de funcţionarea utilajelor pentru lucrări. Constructorul va efectua lucrările fără să interfereze în mod inutil sau neadecvat cu accesul, utilizarea şi ocuparea drumurilor publice. Pe parcursul lucrărilor se va urmări ca accesele la imobilele din zonă să nu fie blocate, iar locuitorii să poată circula pe tot parcursul execuţiei lucrărilor.

Emisiile de substanţe poluante (provenite de la traficul rutier specific şantierului, de la manipularea şi punerea în operă a materialelor), care ar putea ajunge în mod accidental direct sau indirect în sol sau în apele râului Agrij nu sunt în cantităţi semnificative şi nu modifică încadrarea în categorii de calitate a apei.

**c)** Amplasarea proiectelor:

c1) utilizarea actuală şi aprobată a terenurilor: conform certificatului de urbanism nr. 25 din 03.11.2017 emis de Consiliul Județean Sălaj, traseul drumului propus pentru reabilitare este amplasat pe teritoriul administrativ al comunelor Bălan și Românași, traversând localitățile Chendrea, Gălpîia și Romita. Drumul aparţine domeniului public, conform inventarului domeniului public al județului Sălaj, fiind situat în intravilanul și extravilanul localităților traversate.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: după finalizarea lucrărilor de reabilitare zonele afectate din timpul execuției vor fi refăcute prin curățare, refacere cadru natural prin taluzare cu pământ vegetal și înierbare.

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: pod peste râul Agrij, la Km 8+190 în localitatea Romita;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termens scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; amplasamentul proiectului nu se află situat în nicio arie protejată.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă în conformitate cu decizia justificată nr. 19/25.02.2019 emisă de Administrația Bazinală de Apă Someș – Tisa sunt următoarele: - lucrările nu vor determina modificări semnificative ale indicatorilor fizico – chimici, bilogici și hidromorfologici pe corpul de apă.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform Legii nr. 211/2011 (r1) privind regimul deșeurilor, cu modificările și completările ulterioare.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Respectarea măsurilor şi condiţiilor de realizare a proiectului în conformitate cu ***Proiectul Avizului de gospodărire a apelor,*** eliberat de A.N. Apele Române, Administrația Bazinală de Apă Someș - Tisa Sistemul de Gospodărire a Apelor Sălaj:

1. Proiectantul este responsabil de calculele hidraulice privind dimensionarea secțiunii de curgere a cursului de apă în secțiunea podului.
2. Până la începerea execuției lucrărilor beneficiarul are obligația să reglementeze regimul juridic al terenurilor proprietate publică a statului aflate în administrarea AN “Apele Române” ce se vor ocupa temporar și definitiv de lucrările aferente investiției.
3. Înainte de începerea execuției lucrărilor se vor prezenta la SGA Sălaj următoarele documente întocmite pentru perioada de execuție: Plan de prevenire și combatere a poluărilor accidentale; Plan de apărare împotriva inundațiilor și fenomenelor meteorologice periculoase, precum și Graficul de execuție a lucrărilor.
4. Începerea execuţiei se va anunţa cu 10 zile înainte la Sistemul de Gospodărire a Apelor Sălaj.
5. Pe parcursul execuției lucrărilor constructorul și beneficiarul au obligația de a asigura scurgerea liberă a apelor, depozitarea de materiale sau staționarea utilajelor în albie fiind interzisă. De asemenea se vor lua măsuri de prevenire și combatere a poluărilor accidentale, în special cu produse petroliere ca urmare a exploatării utilajelor.
6. Se va asigura integritatea lucrărilor de consolidare maluri și a pragului de fund existent, este interzisă degradarea albiei și malurilor pe parcursul execuției lucrărilor. Se vor lua toate măsurile necesare pentru apărarea obiectivelor socio-economice și terenurilor riverane împotriva inundațiilor, atât pe parcursul execuției, cât și pe parcursul exploatării.
7. Beneficiarul va fi pregătit permanent pentru a lua măsuri și a face lucrări de apărare la viituri a obiectivului aflat în execuție.
8. Pentru punerea în siguranță a lucrărilor de artă se vor lua măsuri de asigurare a stabilității albiei și malurilor în zona acestora.
9. Pe perioada execuției lucrărilor de investiții se interzice extracția de nisipuri și pietrișuri din albiile cursurilor de apă făra avizul și autorizația de gospodărire a apelor.
10. Orice avarie survenită la lucrări în timpul execuției sau exploatării acestora, datorită fenomenelor hidro-meteorologice periculoase independente de activitatea de întreținere și exploatare a lucrărilor hidrotehnice, intră în sarcina beneficarului.
11. La terminarea lucrărilor se vor dezafecta și reda folosinței inițiale terenurile ocupate provizoriu cu drumuri de acces și platforme de lucru.
12. În cazul producerii unor daune de orice fel riveranilor, beneficiarul va suporta integral cheltuielile generate de remedierea acestora.
13. În cazul în care apar modificări ce impun schimbarea soluțiilor avizate, beneficiarul investiției va solicita Aviz de gospodărire a apelor modificator, conform ordinului MMGA nr. 15/2006.
14. Recepția lucrărilor se va face în prezența delegatului Sistemului de Gospodărire a Apelor Sălaj.
15. La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996 cu modificările şi completarile ulterioare.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații, Responsabil biodiverisate,

ing. Gizella Balint cons. Radu Hideg

Întocmit,

ing. Georgiana Jula